*7775. L-ONOR CARMELO MIFSUD BONNICI staqsa lill-Ministru għall-Affarijiet Barranin: Jista' l-Ministru jinforma l-Kamra xi preparazzjonijiet u x'programmi se jiġu segwiti minn pajjiżna issa li għandna ċ-chairmanship tal-Forum for Security Cooperation fl-OSCE tul d-dekorrenza taghha? ONOR. GEORGE VELLA: Ninforma lill-Kamra li Malta ħadet iċ-Chairmanship tal-Forum for Security Cooperation tal-OSCE nhar l-1 ta' Jannar 2014 għal perjodu ta' erba' xhur. Is-sessjoniji uffiċjali tal-ftuħ saret fl-24 ta' Jannar meta bħala Ministru għall-Affarijiet Barranin indirizzajt dan il-Forum. Fl-indirizz tiegħi, jiena għamilt referenza għall-prijoritajiet ta' Malta matul dan iċ-Chairmanship bil-prijorita' prinċipali tkun dik dwar is-sigurta' fir-reġjun tal-Mediterran. Taħt dan il-qafas, il-lenti ser tkun ukoll fuq l-hekk imsejjaħ Code of Conduct on Politico-Military Aspects of Security tal-OSCE kif ukoll fuq il-ġlieda kontra t-traffikar tal-armi. Ser ikun hemm b'kollox tmien djalogi mmexxija minn Malta, fejn esperti internazzjonali minn diversi pajjiżi membri ta' din l-Organizzazzjoni jippreżentaw qasam ta' interess dwar temi li għandhom x'jaqsmu mas-sigurta' internazzjonali, speċjalment dik Ewropea. Wieħed minn dawn id-djalogi li sar fid-29 ta' Jannar li għadda kien propju ppreżentat minn żewġ kelliema Maltin, l-Onor. Chris Fearne MP u l-Prof. Stephen Calleya, u ttratta s-suġġett tal-Kontroll demokratiku u l-Iskrutinju Parlamentari tal-Forzi Armati u tas-Sigurta' li jaqa' taħt il-Code li rreferejt għalih qabel. Matul dan l-irwol ta' Malta ser ikun hemm ukoll attenzjoni sabiex jitkompla x-xogħol taċ-Chair ta' qabel, jiġifieri tal-Lussemburgu kif ukoll iż-żewġ deċiżjonijiet li ttieħdu fil-laqgħa Ministerjali tal-OSCE li saret f'Kiev f' Diċembru li għadda. Diskussjonijiet oħra ser isiru fuq il-kontribuzzjoni li l-Forum jista' jagħti lill-proċess Helsinki + 40. Għandha ssir wkoll laqgħa konġunta bejn il-Forum u l-Kunsill Permanenti tal-OSCE li, bi ftehim bejn Malta u l-Isvizzera bħala Chair-in-Office tal-OSCE, ser titratta s-suġġett tal-isfidi għas-sigurta' fil-Mediterran. Nixtieq insemmi wkoll li l-programm mfassal minn Malta għall-dan iċ-Chairmanship ġie milqugħ tajjeb ferm mill-pajjiżi l-oħra membri tal-OSCE kif ukoll mill-pajjiżi msieħba tal-Mediterran (Mediterranean Partners for Cooperation). Tant hu hekk li bħal qatt qabel, il-pajjiżi msieħba tal-Mediterran saru jkunu attivi u parteċipanti b'mod regolari fil-Forum for Security Cooperation taħt ic-Chairmanship ta' Malta, u dan qed ikun innotat u apprezzat mill-pajjiżi parteċipanti l-oħra tal-OSCE. Ninnota wkoll li fi stqarrija maħruga, l-Unjoni Ewropea wkoll wriet qbil mal-għanijiet u l-programm taċ-Chairmanship ta' Malta.
Forum for Security Cooperation - chairmanship